CELEX: 32013D0039
Language: el
Date: 2013-01-18 00:00:00
Title: 2013/39/ΕΕ: Εκτελεστική απόφαση της Επιτροπής, της 18ης Ιανουαρίου 2013 , σχετικά με την εξαίρεση της αναζήτησης πετρελαίου και αερίου στην Κύπρο από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών [κοινοποιηθείσα υπό τον αριθμό C(2013) 60]  Κείμενο που παρουσιάζει ενδιαφέρον για τον ΕΟΧ

22.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 18/19
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Ιανουαρίου 2013
   σχετικά με την εξαίρεση της αναζήτησης πετρελαίου και αερίου στην Κύπρο από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών
   [κοινοποιηθείσα υπό τον αριθμό C(2013) 60]
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2013/39/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 30 παράγραφοι 4 και 6,
   Έχοντας υπόψη το αίτημα το οποίο υποβλήθηκε μέσω ηλεκτρονικού ταχυδρομείου από την εταιρεία Noble Energy International Ltd στις 17 Αυγούστου 2012,
   Εκτιμώντας τα ακόλουθα:
   I.   ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   
               (1)
            
            
               Στις 17 Αυγούστου 2012 η Επιτροπή έλαβε με ηλεκτρονικό ταχυδρομείο αίτημα δυνάμει του άρθρου 30 παράγραφος 4 της οδηγίας 2004/17/ΕΚ.
            
         
               (2)
            
            
               Το αίτημα, το οποίο υποβλήθηκε από την εταιρεία Noble Energy International Ltd, αφορά την έρευνα και άντληση πετρελαίου και φυσικού αερίου στην Κύπρο. Σύμφωνα με τις διατάξεις του άρθρου 30 παράγραφος 5 πρώτο εδάφιο της οδηγίας 2004/17/ΕΚ, η Επιτροπή ενημέρωσε σχετικά την Κύπρο με επιστολή στις 26 Σεπτεμβρίου 2012 και ζήτησε πρόσθετες πληροφορίες. Η Κύπρος απάντησε στις 24 Οκτωβρίου 2012.
            
         ΙΙ.   ΝΟΜΙΚΟ ΠΛΑΙΣΙΟ
   
   
               (3)
            
            
               Το άρθρο 30 της οδηγίας 2004/17/ΕΚ προβλέπει ότι οι συμβάσεις που προορίζονται να επιτρέψουν την άσκηση δραστηριότητας που εμπίπτει στο πεδίο εφαρμογής της οδηγίας 2004/17/ΕΚ δεν διέπονται από την εν λόγω οδηγία, εάν η δραστηριότητα, στο κράτος μέλος όπου ασκείται, είναι απευθείας εκτεθειμένη στον ανταγωνισμό σε αγορές στις οποίες η πρόσβαση δεν είναι περιορισμένη. Η άμεση έκθεση στον ανταγωνισμό αξιολογείται με βάση αντικειμενικά κριτήρια, λαμβανομένων υπόψη των συγκεκριμένων χαρακτηριστικών του οικείου τομέα. Θεωρείται ότι η πρόσβαση σε μία αγορά δεν περιορίζεται, εφόσον το κράτος μέλος έχει ενσωματώσει στο εθνικό δίκαιο και εφαρμόζει τις διατάξεις της σχετικής νομοθεσίας της ΕΕ για την ελευθέρωση ενός συγκεκριμένου τομέα ή μέρους του.
            
         
               (4)
            
            
               Δεδομένου ότι η Κύπρος έχει ενσωματώσει και θέσει σε εφαρμογή την οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών έρευνας, αναζήτησης και παραγωγής υδρογονανθράκων (2), η πρόσβαση στην αγορά πρέπει να θεωρείται ότι δεν είναι περιορισμένη, σύμφωνα με τις διατάξεις του άρθρου 30 παράγραφος 3 πρώτο εδάφιο της οδηγίας 2004/17/ΕΚ. Η απευθείας έκθεση στον ανταγωνισμό σε συγκεκριμένη αγορά πρέπει να εκτιμάται βάσει διαφόρων κριτηρίων, κανένα από τα οποία δεν είναι, από μόνο του, αποφασιστικής σημασίας.
            
         
               (5)
            
            
               Για τους σκοπούς αξιολόγησης του κατά πόσον οι σχετικές εταιρείες είναι άμεσα εκτεθειμένες στον ανταγωνισμό στις αγορές που αφορά η παρούσα απόφαση, λαμβάνεται υπόψη το μερίδιο αγοράς των σημαντικότερων εταιρειών και ο βαθμός συγκέντρωσης στις εν λόγω αγορές.
            
         
               (6)
            
            
               Με την παρούσα απόφαση δεν θίγεται η εφαρμογή των κανόνων περί ανταγωνισμού.
            
         ΙΙΙ.   ΑΞΙΟΛΟΓΗΣΗ
   
   
               (7)
            
            
               Σύμφωνα με πάγια πρακτική της Επιτροπής (3) η αναζήτηση πετρελαίου και φυσικού αερίου αποτελεί μια από τις σχετικές αγορές προϊόντος, δεδομένου ότι δεν είναι δυνατόν να καθοριστεί εξαρχής κατά πόσον η αναζήτηση θα καταλήξει στην εξεύρεση πετρελαίου ή φυσικού αερίου. Επιπλέον, βάσει της ίδιας μακροχρόνιας πρακτικής της Επιτροπής, έχει διαπιστωθεί ότι το γεωγραφικό πεδίο της εν λόγω αγοράς είναι παγκόσμιο. Δεδομένου ότι δεν υπάρχει καμία ένδειξη ότι ο ορισμός του γεωγραφικού πεδίου της εν λόγω αγοράς θα διέφερε στην περίπτωση αυτή, θα παραμείνει αναλλοίωτος και όσον αφορά την παρούσα απόφαση.
            
         
               (8)
            
            
               Τα μερίδια που ελέγχουν στην αγορά οι εταιρείες που ασκούν δραστηριότητα αναζήτησης μπορούν να μετρώνται με τη χρησιμοποίηση τριών μεταβλητών: δαπάνες κεφαλαίου, βεβαιωμένα αποθέματα και αναμενόμενη παραγωγή. Η χρησιμοποίηση των δαπανών κεφαλαίου για τη μέτρηση των μεριδίων των εταιρειών στην αγορά αναζήτησης έχει αποδειχθεί ακατάλληλη, μεταξύ άλλων, λόγω των σημαντικών διαφορών ανάμεσα στα απαιτούμενα επίπεδα επενδύσεων που είναι αναγκαίες στις διάφορες γεωγραφικές περιοχές.
            
         
               (9)
            
            
               Για την αξιολόγηση των μεριδίων αγοράς που ελέγχουν οι επιχειρήσεις στον εν λόγω τομέα εφαρμόζονται κατά κανόνα δύο άλλες παράμετροι, ήτοι το μερίδιο βεβαιωμένων αποθεμάτων τους και η αναμενόμενη παραγωγή (4).
            
         
               (10)
            
            
               Στην Κύπρο ο μοναδικός οικονομικός φορέας που δραστηριοποιείται στην αγορά αναζήτησης πετρελαίου και φυσικού αερίου είναι η αιτούσα εταιρεία, η οποία απέκτησε την πρώτη άδεια, που εκδόθηκε το 2008, κατόπιν ολοκλήρωσης του πρώτου γύρου αδειοδότησης στην Κύπρο. Εντούτοις, όλες οι εταιρείες οι οποίες δραστηριοποιούνται στον τομέα της αναζήτησης πετρελαίου και φυσικού αερίου στην παγκόσμια αγορά αποτελούν δυνητικούς ανταγωνιστές, καθώς έχουν δικαίωμα συμμετοχής τόσο στον πρώτο όσο και στον δεύτερο γύρο αδειοδότησης, ο οποίος ξεκίνησε τον Φεβρουάριο του 2012. Σύμφωνα με την Κύπρο, κατά τον εν λόγω δεύτερο γύρο έχουν υποβληθεί 33 αιτήσεις από 15 μεμονωμένες επιχειρήσεις ή κοινοπραξίες.
            
         
               (11)
            
            
               Σύμφωνα με τις διαθέσιμες πληροφορίες, στις 31 Δεκεμβρίου 2011 τα συνδυασμένα βεβαιωμένα αποθέματα πετρελαίου και αερίου ανέρχονταν συνολικά σε 481,4 δισεκατ. κανονικά κυβικά μέτρα ισοδύναμου πετρελαίου (εφεξής «Sm3 ι. π.») παγκοσμίως (5). Από την 31η Δεκεμβρίου 2011 ανακαλύφθηκε μόνο ένα κοίτασμα υδρογονανθράκων στην Κύπρο, από την αιτούσα επιχείρηση, του οποίου τα αποθέματα φυσικού αερίου εκτιμώνται σε περίπου 200 εκατ. Sm3 ι. π. (6). Εάν επιβεβαιώνονταν τα εν λόγω αποθέματα, θα αντιστοιχούσαν σε κάτι παραπάνω από το 0,09 % των παγκόσμιων βεβαιωμένων αποθεμάτων φυσικού αερίου και σε πολύ μικρότερο ποσοστό όσον αφορά τα συνολικά αποθέματα πετρελαίου και αερίου, αυξάνοντας το μερίδιο της αιτούσας επιχείρησης σε παγκόσμια βεβαιωμένα αποθέματα φυσικού αερίου από 0,0416 % σε 0,1367 %.
            
         
               (12)
            
            
               Η αγορά αναζήτησης δεν εμφανίζει υψηλή συγκέντρωση. Με εξαίρεση ορισμένες κρατικές εταιρείες, η αγορά χαρακτηρίζεται από την παρουσία τριών άλλων κάθετα οργανωμένων ιδιωτικών εταιρειών σε διεθνές επίπεδο, οι οποίες ονομάζονται «υπερμείζονες» (BP, ExxonMobil και Shell), καθώς και ορισμένων άλλων που συγκαταλέγονται στις αποκαλούμενες «μεγάλες». Τα στοιχεία αυτά συνιστούν ένδειξη άμεσης έκθεσης σε ανταγωνισμό.
            
         IV.   ΣΥΜΠΕΡΑΣΜΑΤΑ
   
   
               (13)
            
            
               Λαμβανόμενων υπόψη των προαναφερόμενων, ο όρος της άμεσης έκθεσης στον ανταγωνισμό, που ορίζεται στο άρθρο 30 παράγραφος 1 της οδηγίας 2004/17/ΕΚ, πρέπει να θεωρηθεί ότι πληρούται στην Κύπρο.
            
         
               (14)
            
            
               Εφόσον θεωρείται ότι πληρούται η προϋπόθεση της χωρίς περιορισμό πρόσβασης στην αγορά, η οδηγία 2004/17/ΕΚ δεν θα πρέπει να εφαρμόζεται όταν οι αναθέτουσες αρχές συνάπτουν συμβάσεις που έχουν σκοπό να επιτρέψουν την αναζήτηση πετρελαίου και φυσικού αερίου στην Κύπρο, ούτε όταν διοργανώνονται διαγωνισμοί μελετών για την άσκηση των δραστηριοτήτων αυτών στην εν λόγω γεωγραφική περιοχή.
            
         
               (15)
            
            
               Η παρούσα απόφαση βασίζεται στη νομική και πραγματική κατάσταση από τον Αύγουστο έως τον Οκτώβριο του 2012, όπως προκύπτει από τις πληροφορίες που διαβίβασαν η αιτούσα επιχείρηση και η Κύπρος. Δύναται να αναθεωρηθεί εφόσον, λόγω σημαντικών μεταβολών στη νομική ή στην πραγματική κατάσταση, δεν πληρούνται πλέον οι όροι για τη δυνατότητα εφαρμογής του άρθρου 30 παράγραφος 1 της οδηγίας 2004/17/ΕΚ.
            
         
               (16)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής για τις δημόσιες συμβάσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η οδηγία 2004/17/ΕΚ δεν εφαρμόζεται στις συμβάσεις που συνάπτουν οι αναθέτουσες αρχές και οι οποίες έχουν σκοπό να επιτρέψουν την αναζήτηση πετρελαίου και φυσικού αερίου στην Κύπρο.
   Άρθρο 2
   Η παρούσα απόφαση απευθύνεται στην Κυπριακή Δημοκρατία.
   
      Βρυξέλλες, 18 Ιανουαρίου 2013.
      
         
            Για την Επιτροπή
         
         Michel BARNIER
         
            Μέλος της Επιτροπής
         
      
   
   
      (1)  ΕΕ L 134 της 30.4.2004, σ. 1.
   
      (2)  ΕΕ L 164 της 30.6.1994, σ. 3.
   
      (3)  Ειδικότερα, βλέπε την απόφαση της Επιτροπής, της 19ης Νοεμβρίου 2007, με την οποία μια συγκέντρωση κηρύσσεται συμβιβάσιμη με την κοινή αγορά και τη συμφωνία για τον ΕΟΧ (υπόθεση COMP/M.4934 — Kazmunaigaz/Rompetrol) σύμφωνα με τον κανονισμό (ΕΚ) αριθ. 139/2004 του Συμβουλίου (ΕΕ L 24 της 29.1.2004, σ. 1).
   
      (4)  Βλέπε ειδικότερα τα σημεία 25 και 27 της απόφασης αριθ. 2004/284/ΕΚ της Επιτροπής, της 29ης Σεπτεμβρίου 1999, με την οποία μια συγχώνευση κηρύσσεται συμβιβάσιμη με την κοινή αγορά και τη συμφωνία για τον ΕΟΧ (Υπόθεση αριθ. IV/M.1383 — Exxon/Mobil) (ΕΕ L 103 της 7.4.2004, σ. 1), και τις επακόλουθες αποφάσεις, μεταξύ άλλων την απόφαση της Επιτροπής της 3ης Μαΐου 2007, με την οποία μία συγχώνευση κηρύσσεται συμβιβάσιμη με την κοινή αγορά (υπόθεση αριθ. COMP/M.4545 - STATOIL/HYDRO) σύμφωνα με τον κανονισμό (ΕΚ) αριθ. 139/2004.
   
      (5)  Βλέπε σημείο 5.2.1 της αίτησης και τις εκεί αναφερόμενες πηγές, και ειδικότερα τη «BP Statistical Review of World Energy», Ιούνιος 2012· εφεξής «BP Statistics».
   
      (6)  Τα αποτελέσματα των δοκιμαστικών γεωτρήσεων κυμάνθηκαν μεταξύ πέντε και οκτώ τρισ. κυβικών ποδιών, με μέση ακαθάριστη ποσότητα επτά τρισ. κυβικών ποδιών, η οποία αντιστοιχεί σε 0,19824 τρισ. m3 φυσικού αερίου.